Am scris în anii trecuți despre BF și despre cum s-ar putea îmbunătăți unele lucruri de mi-a ieșit pe nas. Chestii de rumegat:

Nu ai voie să te plăngi că site-ul ți-a picat atunci când landing-page are 1Mb (emag) sau 3-4Mb (evomag). Pur și simplu, ți-ai pierdut dreptul să te plângi. E ca și cum ai pune cauciucuri de vară (și tocite!) pe polei; Nu ai voie să te plângi că serverele ți-au picat când tu nu folosești un CDN pentru imagini; Nu ai voie să te plângi că ți-au picat jucăriile când tu incluzi 6-700kb de JS; Nu ai voie să comentezi atunci când, pe pagina de produs, tu încarci reviews, recomandări, produse vizualizate recent etc. Cu cel mai ninja caching, la 400k+ simultani, se simte. Conceptul de elastic cloud are deja vreo cinci ani (dacă nu mai mult!) de când a apărut. Ce înseamnă asta? Ai un server scalabil în care poți băga resurse serioase (pe Amazon poți pune până la 64 procesoare și 700+ GB RAM!). Ah, costă? Ei bine…

Iar astea sunt chestii de bun simț, ce le poți observa chiar dacă ești sau nu în sistem. Google a pus la punct niște „reguli” (sfaturi?) despre cum ai putea îmbunătăți lucruri. Înainte de ei, au fost cei de la Yahoo!, cu al lor YSlow. Sunt subiecte discutate și răsdiscutate de ani de zile. Ani!

Dorin zice el bine:

Răspunsul ar trebui să vină din IT-ul românesc. Și el răspunde cu mediocritatea caracteristică; în fond e-mag angajează unii din cei mai buni oameni din România, și totuși, eșuează. De ce? V-am mai vorbit despre cât de găunos e domeniul ăsta. V-am mai povestit cum IT-ul românesc este un câmp de executanți, fără pic de imaginație, fără pic de coloană vertebrală, cu oameni incapabili să-și asume responsabilitatea sau să dea soluții coerente.

Doar că aici deja nu e (doar) mediocritate. Nu.

Nu trebuie să fii Knuth pentru a lua lista de la Google și a începe să îmbunătățești lucruri.

Nu trebuie să fii Stroustrup pentru a gândi o strategie pe o săptămână la modul: „bă, noi știm ce produse vor fi reduse; hai să punem tot ce se poate în cache-ul browserului (i.e. imagini), iar când începe show-ul, servim doar ce nu este în cache”.

Dacă nu ești în stare să faci optimizări, nu trebuie să fii Jacob Neilsen pentru a face o pagină a produsului cu minimum de informații și cu un buton uriaș de „cumpără!”. Fără reviews, fără recomandări, fără nimic altceva. Minimum.

Dar nu! Noi trebuie să ne lăudăm că lucrurile nu au mers. De vină sunt sutele de mii de vizitatori, alinierea planetelor, băsescu.